Jong heelagter deel van o.19- én o.21-wenspan | Netwerk24
Jong heelagter deel van o.19- én o.21-wenspan
Deur Kaydene Davids 08 Oktober 2019 12:52
'n Heelagter van die Blou Bulle het vanjaar twee keer rugbyglorie gesmaak – met die Pretorianers se sege in die Suid-Afrikaanse o.21-kampioenskap én as deel van die wenspan in die Suid-Afrikaanse o.19-kampioenskap.
Die beskeie Richard Kriel (19), 'n oudleerling van Grey-kollege in Bloemfontein, was deel van die Blou Bul-span wat Saterdag as die wenner van die o.19-kampioenskap gekroon is nadat die span die Westelike Provinsie met 32-24 geklop het.
Gerhard Kriel saam met sy twee seuns, Richard en David, ná die o.21-eidstryd in die Vrystaat-stadion. Foto: Gerhard Kriel/Facebook
Richard Kriel nadat die Blou Bulle die o.19-eindstryd gewen het. Foto: Blue Bulls/Facebook
Dit nadat hy deel was van die span wat die Streeptruie ook vroeër vanjaar in die eindstryd van die o.21-kampioenskap verslaan het.
Richard het toe in die Vrystaat-stadion teen sy ouer broer,
David, heelagter van die WP, te staan gekom.
Volgens Richard was dit 'n groot eer en voorreg om in albei kampioenskappe te speel.
"My doel was om net een wedstryd te speel en te wen, maar twee eindstryde en boonop twee seges is beslis 'n bonus en 'n ongelooflike gevoel."
Hy het sy spanmaats en vriende vir hul ondersteuning bedank.
Sy raad aan jong rugbyspelers is om altyd hard te werk, nooit moed te verloor nie en in hulself te glo.
"Ek weet dit word baie gesê, maar dit is die waarheid."
Gerhard Kriel, Richard en David se pa, sê as gesin is hulle baie trots en dankbaar dat Richard die geleentheid gehad het om in albei eindstryde te speel.